钦定古今图书集成/明伦汇编/氏族典/第398卷 > 李思诚
## 钦定古今图书集成/明伦汇编/氏族典/第398卷 > 李思诚

按《扬州府志》：“思诚，字次卿，兴化人。大学士春芳孙。万
历戊戌进士，选庶吉士，升编修，外转福建屯盐道，升
江西按察使，进浙江右布政。召为太仆卿，转太常卿，
兼国子监祭酒。严考课，革陋规。寻进协理詹事府、礼
部右侍郎，再擢至礼部尚书，加太子太保。会都城屡
有火警，百僚皆惮逆奄魏忠贤，不敢言，惟兵部尚书”
王永光疏请票拟还归政府，以弭天变，为忠贤侧目。
思诚疏称“永光有大臣敢言气。”奉旨切责，遂并侧目
思诚。未几，果阴嫁私人崔呈秀赃于思诚，下镇抚司，
令许显纯严治之，矫旨夺官，中外冤之。崇祯初，忠贤
诛，御史吴尚默等交章为思诚奏雪，奉旨起用。寻卒。
著有《真懒斋集》。